Det er et lidt særpræget syn, der venter de handlende i Vejgaard denne weekend. 160 BH’er i alle størrelser og farver hænger i en lang række på torvet. Det er en lille initiativgruppe under Vejgaard Handel, der har besluttet at støtte op om Kræftens Bekæmpelses kampagne Lyserød Lørdag , og det sker ved hjælp af sponsorater for hver BH, der samles ind. Kampagnen samler ind til forskning i brystkræft og kæmper for at skabe opmærksomhed om sygdommen, der rammer knap 5000 personer hvert år. -	Vi synes, det er fedt at lave arrangementer, der kan støtte op om et godt formål. Der er desværre mange, der kender nogen, der har brystkræft. Man kender næsten altid en i sin omgangskreds, så det er noget, vi skal være opmærksomme på, siger Jette Haugaard Grønhøj, der er frivillig. Udsolgt af lyserøde romkugler I SuperBrugsen Vejgaard er romkuglerne lørdag pyntet i lyserøde farver. Overskuddet fra romkuglerne går til indsamlingen, og bageren måtte hurtigt melde udsolgt af de lyserøde kugler. -	Vi vidste ikke, hvor mange vi kunne forvente, der ville blive solgt, men de 100 romkugler blev hurtigt udsolgt, siger Jette Haugaard Grønhøj. Hun er glad for, at de lokale har været gode til at støttet op om indsamlingen: -  Det har været så positivt, og mange har været henne og sige, at det er fedt, at vi kan lave det lokalt, siger hun og fortæller, at både ældre og unge har været forbi – og sågar statsministeren, der lørdag var i Vejgaard for at føre valgkamp . Mange bække små I alt har Vejgaard Handel samlet 6000 kroner ind til Kræftens Bekæmpelse, og det glæder Jette Haugaard Grønhøj, at pengene går til et godt formål: - Mange bække små kan gøre en stor å. Jeg håber, det kan være med til at gøre en forskel, at vi samler nogle ting ind her, og det kan gå til forskning, og hvad der ellers er brug for, siger hun. Også i midten af Aalborg kan man se BH’er til fordel for Kræftens Bekæmpelse. På hegnet i Jomfru Ane Parken har borgere kunne hænge BH’er op siden 25. september, ligesom flere andre erhvervsdrivende støtter op. Du kan se en liste over initiativerne på Kræftens Bekæmpelses hjemmeside .

Referat:
Kræftens Bekæmpelse holder Lyserød Lørdag i denne weekend til fordel for Støt Brysterne. På Vejgaard Torv støtter det lokale erhvervsliv op med en lang kæde af BH’er.